‘Openheimmer’ i la reposició de ‘Mario Bros: la película’ copen la pantalla de la Terrassa d’Estiu
2025-07-24

La cartellera de la Terrassa d’Estiu de Burjassot avança i, del 19 al 23 de juliol, proposa als espectadors i espectadores dues opcions de cinema. Com a proposta de cinema familiar, arriba la reposició de Mario Bros: la película, el 19 de juliol, mentre que del 20 al 23 de juliol, arriba un de les estrenes més potents de l’estiu de 2023: Openheimmer. Cal destacar, com a novetat d’aquest 2023, que els dimecres hi ha sessió de Cinema Sènior i que el preu de l’entrada serà de 2 euros per a les persones majors de 65 anys.

Mario Bros: la película tindrà la seua projecció dimecres que ve 19 de juliol, a les 22.15 h. Els nostàlgics dels videojocs dels 90 i tots els que es van quedar sense veure-la en el Tívoli, la passada primavera, tenen una nova oportunitat per a gaudir d’aquesta pel·lícula d’animació. El lampista italià de Nintendo protagonitza aquesta aventura que mostra com Mario i el seu germà Luigi, lampistes de Brooklyn, són transportats per una misteriosa canonada fins a l’ocult i màgic món del Regne Xampinyó, on la Princesa Peach ha caigut presonera del malvat Rei Bowser. Els germans, per descomptat, faran el possible per a rescatar-la.

El plat fort de la setmana arriba amb l’estrena d’Openheimmer, que a Burjassot, es podrà veure fins a quatre sessions, del 20 al 23 de juliol, a les 22.15 h. La nova pel·lícula del director Christopher Nolan, protagonitzada per Cillian Murphy, Emily Blunt, Robert Downey Jr i Matt Damon, entre altres, és un drama biogràfic sobre el físic J. Robert Oppenheimer i el seu paper com a desenvolupador de la bomba atòmica. La pel·lícula està basada en el llibre ‘American Prometheus: The Triumph and Tragedy of J. Robert Oppenheimer’ de Kai Bird i Martin J. Sherwin.

Les entrades per a gaudir del cinema a la fresca a la Terrassa d’Estiu tenen un preu únic de 4 euros (menys els dimecres, que té un preu únic de 2 euros per als majors de 65 anys) i es poden adquirir telemàticament en aquest ENLLAÇ o en la pròpia taquilla de l’Auditori de la Casa de Cultura, des de mitja hora abans de l’inici de cada projecció.